**Friedrich «Fritz» Ludwig Herbert Alpers** (født 25. mars 1901 i Sonnenberg i Tyskland, død 3. september 1944 i Mons i Belgia) var en tysk jurist, nazist og SS-general i Fristaten Braunschweig. Han var i egenskap av lovstifter i fristaten Braunschweig ansvarlig for forfølgelsen av jøder og politiske motstandere der. Han var offiser i Wehrmacht i slutten av krigen.

Biografi
--------

Etter å ha avlagt abitur ved gymnaset Martino-Katharineum i Braunschweig tilhørte Alpers i noen år Freikorps Maercker, som blant annet bekjempet spartakistene. Alpers studerte rettsvitenskap og statsvitenskap ved universitetene i Heidelberg, München og Greifswald. Etter den annen statseksamen ble han rettsassessor og kom til å virke som advokat i Braunschweig frem til år 1933.

Alpers ble medlem i Det nasjonalsosialistiske tyske arbeiderparti (NSDAP) i juni 1929. I mai året derpå ble han med i Sturmabteilung (SA) og i 1931 gikk han over til Schutzstaffel (SS). Fra oktober 1930 var Alpers medlem av landdagen i Braunschweig.

Han nådde graden Obergruppenführer i SS.

### Minister i Fristaten Braunschweig

Etter Adolf Hitlers utnevnelse til Tysklands rikskansler den 30. januar 1933 ble Alpers finans- og justisminister i Fristaten Braunschweig under dens ministerpresident Dietrich Klagges. Sammen med Klagges og Friedrich Jeckeln var Alpers ansvarlig for ensrettingen av Fristaten Braunschweig og forfølgelsen av dens politiske motstandere.

Klagges hadde innrettet SS-Hilfspolizei, som ble stilt under Alpers' kommando. Denne politistyrke ble beryktet for sine brutale aksjoner mot blant andre SPD- og KPD-medlemmer. Alpers var sammen med Klagges og Jeckeln ansvarlig for de såkalte Riesebergmordene i juli 1933, da ti KPD-medlemmer ble mishandlet og myrdet. Jeckeln forsikret seg om at mordene ikke ble skikkelig etterforsket. Alpers deltok også i forfølgelsen av den tidligere ministerpresidenten Heinrich Jasper (SPD) samt Matthias Theisen (SPD), som ble myrdet av SS. Alpers forsøkte også å få Braunschweigische Staatsbank under sin kontroll.

### Generaljegermester

Schloss Sacrow i Potsdam-Sacrow.
I år 1937 utså Hermann Göring Alpers til Walter von Keudells etterfølger som prøyssisk generaljegermester (*Generalforstmeister*) og statssekretær ved ministeriet for skogsbruk. Hans tjenestesete var Schloss Sacrow i Potsdam-Sacrow.

### Død

I februar 1944 frasa Alpers seg alle sine partiembeder og begynte med militærinnsats på Vestfronten som major i Luftwaffes reserve. Den 21. august 1944 erstattet Alpers Kurt Stephani som sjef for 9. fallskjermjegerregiment. Han ble alvorlig såret ved Mons i Belgia og ble deretter tatt til fange av amerikanske styrker. Han begikk selvmord i fangenskap ved å skyte seg.

Litteratur
----------

* *Nazi, the Painter and the Forgotten Story of the SS Road* **(engelska)**. London: Reaktion Books. 2012. ISBN 978-1-86189-909-5.
* *Foundations of the Nazi Police State: The Formation of Sipo and SD* **(engelska)**. Lexington, Kentucky: University Press of Kentucky. 1990. s. 290. ISBN 0-8131-1697-X.
* *Das Personenlexikon zum Dritten Reich* **(tyska)**. Frankfurt am Main: Fischer Taschenbuch Verlag. 2007. s. 12. ISBN 978-3-596-16048-8.

Referanser
----------

1. 1 2   Gemeinsame Normdatei, GND-ID 116288493, besøkt 16. oktober 2015[Hentet fra Wikidata]
2. 1 2   Dienstaltersliste der Schutzstaffel der NSDAP, Stand vom 1. Dezember 1936[Hentet fra Wikidata]
3. ↑  Browder 1990, s. 94
4. ↑  Bennett 2012, s. 65–66
5. ↑  «Ritterkreuzträger Friedrich Ludwig Herbert Alpers». *Die Ritterkreuzträger der Deutschen Wehrmacht und Waffen-SS 1939–1945* **(tysk)**. Arkivert fra originalen 10. august 2014. Besøkt 10. august 2014.

|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** GND **·** ISNI
 |